กรมสรรพสามิต ยืนยันลดภาษีน้ำมันดีเซล ถึง 20 พฤษภาคมนี้
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ตามข่าวที่ปรากฏเป็นข่าวว่าการลดภาษีน้ำมันดีเซลจะมีผลถึงวันที่ 30 เมษายน 2565 และจะมีการจัดเก็บภาษีน้ำมันดีเซลในอัตรา 5.99 บาทต่อลิตรนั้น ไม่เป็นความจริงแต่อย่างใด ทั้งนี้เนื่องจากคณะรัฐมนตรีได้มีมติเห็นชอบปรับลดอัตราภาษีสรรพสามิตน้ำมันดีเซลลงลิตรละ 3 บาท เป็นระยะเวลา 3 เดือน เพื่อช่วยบรรเทาความเดือดร้อนให้แก่ประชาชนและภาคธุรกิจในช่วงที่ระดับราคาน้ำมันดิบในตลาดโลกปรับตัวสูงขึ้นอย่างรวดเร็ว โดยกรมสรรพสามิตได้ออกกฎกระทรวง กำหนดพิกัดอัตราภาษีสรรพสามิต (ฉบับที่ 19) พ.ศ. 2565 ลดอัตราภาษีสรรพสามิตน้ำมันดีเซลลง 3 บาทต่อลิตร มีผลตั้งแต่วันที่ 18 กุมภาพันธ์ – วันที่ 20 พฤษภาคม 2565 ส่งผลให้ปัจจุบันอัตราภาษีสรรพสามิตน้ำมันดีเซลบี 7 ลดลงจาก 5.99 บาท ต่อลิตร เหลือ 3.20 บาทต่อลิตร อย่างไรก็ตาม การขยายเวลาการลดอัตราภาษีน้ำมันดีเซลหลังจากวันที่ 20 พฤษภาคม 2565 จะต้องพิจารณาสถานการณ์ราคาน้ำมันดิบในตลาดโลกอีกครั้ง